ગુજરાતના શહેરોમાં એક બાબત એવી સામે આવી છે કે જે મહિલાઓ કે યુવતિઓ પ્રાઇવેટ નોકરી કરે છે તેમને રહેવા માટેની વર્કિંગ વુમન હોસ્ટેલ ઉપલબ્ધ નથી. આ એક બહુ ગંભીર પ્રશ્ન છે. ગુજરાતમાં જે મહિલાઓ કામ કરે તે પૈકી 42.54 ટકા તો પ્રાઇવેટ જોબ કરે છે જ્યારે જાહેર ક્ષેત્રમાં 57.47 ટકા મહિલાઓ છે. આંકડામાં જોઇએ તો રાજ્યમાં 3,00,000 મહિલાઓ જાહેર ક્ષેત્રમાં અને 2,60,000 મહિલાઓ ખાનગી કંપનીઓમાં નોકરી કરી રહી છે. મોટાભાગની મહિલાઓ શહેરી વિસ્તારમાં કામ કરે છે. આટલી મહિલાઓનું એકોમોડેશન થાય તે માટેની વર્કિંગ વુમન હોસ્ટેલનો ગુજરાતમાં અભાવ છે. થોડાં વર્ષો પહેલાં મહિલાઓ માટે હોસ્ટેલ બનાવવાની જાહેરાત સરકારે કરી હતી પરંતુ જગ્યાના અભાવે સરકાર જરૂરિયાત પ્રમાણેની હોસ્ટેલ બનાવી શકી નથી પરિણામે યુવતિઓને પેઇંગગેસ્ટ કે ભાડાના મકાનમાં રહેવું પડે છે. ગુજરાતમાં વર્કિંગ વુમન હોસ્ટેલનો કન્સેપ્ટ અતિ આવશ્યક બન્યો છે, કારણ કે ભાડાના ઘરમાં એકલી રહેતી યુવતિ સલામત ન પણ હોઇ શકે છે.